ઓસ્કર અને બુડાપેસ્ટથી આવેલા બંને મુલાકાતીઓ સેદલસેક તથા બાબર વહીવટીભવનમાંથી બહાર નીકળ્યા કે તરત જ ઓસ્કરે દૂબળા-પાતળા અહેવાલ લેખક સ્ટર્નને ખભેથી પકડીને પોતાની નજીક ખેંચી લીધો. “મારા મિત્રોને ખાસ તો વર્કશોપ અને રહેણાકનાં મકાનો જોવાની ઇચ્છા છે.” ઓસ્કરે તેને કહ્યું. “પરંતુ રસ્તામાં જો તને એમ લાગે કે તેઓ કંઈ જોવા જેવું ચૂકી રહ્યા છે, તો વાંકા વળીને બૂટની દોરી બાંધવા લાગજે, જેથી તેઓ સમજી જશે.”